b'\n_START_ARTICLE_\nEstonian uppoamisen salaliittoteoriat\n_START_PARAGRAPH_\nEstonian uppoamisen salaliittoteoriat ovat onnettomuustutkintakomission lopullisesta raportista poikkeavia spekulatiivisia teorioita matkustaja-autolautta M/S\xc2\xa0Estonian uppoamisesta 28. syyskuuta 1994. Uppoamissyiksi on esimerkiksi ehdotettu neuvostoliittolaista asemateriaalia, joka olisi r\xc3\xa4j\xc3\xa4ht\xc3\xa4ess\xc3\xa4\xc3\xa4n upottanut aluksen. My\xc3\xb6s Ven\xc3\xa4j\xc3\xa4n mafian on ep\xc3\xa4ilty tahallisesti upottaneen aluksen r\xc3\xa4j\xc3\xa4hteill\xc3\xa4. Muutamien laivan miehist\xc3\xb6\xc3\xb6n kuuluneiden henkil\xc3\xb6iden on my\xc3\xb6s v\xc3\xa4itetty kadonneen pelastumisen j\xc3\xa4lkeen._NEWLINE_Onnettomuustutkintakeskus julkaisi vuonna 2006 muistion vastauksista joihinkin edell\xc3\xa4 mainittuihin v\xc3\xa4itteisiin. V\xc3\xa4itteet on onnettomuustutkimuskeskuksen mukaan todistettu v\xc3\xa4\xc3\xa4riksi. R\xc3\xa4j\xc3\xa4hdeteoria on onnistuttu lis\xc3\xa4ksi todistamaan v\xc3\xa4\xc3\xa4r\xc3\xa4ksi Suomen Keskusrikospoliisin tutkimuksissa, joissa ei l\xc3\xb6ydetty r\xc3\xa4j\xc3\xa4hdysainej\xc3\xa4\xc3\xa4mi\xc3\xa4 keulan metalliosista. R\xc3\xa4j\xc3\xa4hdyksi\xc3\xa4 ei my\xc3\xb6sk\xc3\xa4\xc3\xa4n ole tallentunut Helsingin yliopiston seismologian laitoksen Porkkalanniemen mittausaseman eik\xc3\xa4 Suomen merivalvontaj\xc3\xa4rjestelm\xc3\xa4n laitteisiin. My\xc3\xb6s kaikissa muissa virallisissa tutkimustuloksissa r\xc3\xa4j\xc3\xa4hdysmahdollisuus on joko poissuljettu tai sit\xc3\xa4 ei ole n\xc3\xa4ytetty toteen._NEWLINE_Kun Estonia oli uppoamassa, joissakin laivoissa havaittiin valaisematon tuntematon alus, joka kulki suoraan poisp\xc3\xa4in Estoniasta. Pelastuneiden silminn\xc3\xa4kij\xc3\xa4havaintojen mukaan alukseen olisi nostettu merest\xc3\xa4 tai pelastuslautalta kaksi ihmist\xc3\xa4.\n_START_SECTION_\nEstonian salaper\xc3\xa4inen lasti\n_START_PARAGRAPH_\nEstonian on v\xc3\xa4itetty my\xc3\xb6s kuljettaneen usein valonarkaa lastia, kuten entisen Neuvostoliiton ydinasemateriaalia ja muuta asetekniikkaa It\xc3\xa4meren yli Ruotsiin ja edelleen l\xc3\xa4nteen, ja siksi entiset KGB:n tai jonkin muun organisaation agentit olisivat asettaneet Estonian keulaan, visiirin lukkoihin ja vedenpinnan alle r\xc3\xa4j\xc3\xa4hteit\xc3\xa4, jotka olisivat upottaneet aluksen. Viron parlamentti ja Ruotsin armeijan virkamiesl\xc3\xa4hteet ovat my\xc3\xb6nt\xc3\xa4neet, ett\xc3\xa4 Estonialla kuljetettiin aseita ainakin kahdesti ennen onnettomuutta, mutta n\xc3\xa4iden l\xc3\xa4hteiden mukaan onnettomuusy\xc3\xb6n\xc3\xa4 ei olisi ollut vastaavia kuljetuksia._NEWLINE_Ennen laivan viimeiselle matkalle l\xc3\xa4ht\xc3\xb6\xc3\xa4 sinne oli viety tullin ohi kaksi kuorma-autollista rahtia, jolla oli yhdysvaltalainen sotilassaattue. Lastiper\xc3\xa4mies lis\xc3\xa4si toisen kuorma-autoista Estonian lastiluetteloon k\xc3\xa4sin. Vuonna 1999 saksalaisen tutkimusryhm\xc3\xa4n johtava laiva-asiantuntija, onnettomuustutkija ja kapteeni Werner Hummel sai Viron laivaviranomaisilta kopion Estonian lastiluettelosta ja valvontakameran tallenteesta. Lastiluettelosta l\xc3\xb6ytyi viel\xc3\xa4 toinen k\xc3\xa4sin lis\xc3\xa4tty kuorma-auto, jota ei l\xc3\xb6ytynyt Estlinen lastiluettelosta. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4m\xc3\xa4 on kuitenkin lauttaliikenteess\xc3\xa4 yleist\xc3\xa4, sill\xc3\xa4 lastia voidaan kirjata laivaan viel\xc3\xa4 hieman ennen l\xc3\xa4ht\xc3\xb6\xc3\xa4, jolloin kaikkia dokumentteja ei v\xc3\xa4ltt\xc3\xa4m\xc3\xa4tt\xc3\xa4 saada aina valmiiksi etuk\xc3\xa4teen.\n_START_SECTION_\nTahallinen upotus?\n_START_PARAGRAPH_\nJoissain teorioissa Estonian upottajaksi on esitetty Ven\xc3\xa4j\xc3\xa4n mafiaa. Nordic Consulting -yhti\xc3\xb6n johtaja Eugen Jushtshuk kertoi saksalaiselle tutkimusryhm\xc3\xa4lle, ett\xc3\xa4 varustamoa kiristettiin pommiuhkauksilla vuoteen 1994 asti ja varustamo maksoi suojelurahaa, kunnes Ruotsin ja Viron viranomaiset suosittelivat varustamoa lopettamaan niiden maksamisen. Suojelurahojen maksujen loputtua mafia uhkasi, ett\xc3\xa4 Estonialle tapahtuisi jotain ik\xc3\xa4v\xc3\xa4\xc3\xa4. Viron poliisijohtaja Ain Seppikkin mukaan suojelurahoista ei ole n\xc3\xa4ytt\xc3\xb6\xc3\xa4._NEWLINE_Varsinkin my\xc3\xb6hemm\xc3\xa4ss\xc3\xa4 vaiheessa 2000-luvulla yhdeksi usein mainituksi teoriaksi Estonian uppoamiselle on esitetty t\xc3\xb6rm\xc3\xa4yst\xc3\xa4 sukellusveneeseen. Teorian yksi merkitt\xc3\xa4vimmist\xc3\xa4 esitt\xc3\xa4jist\xc3\xa4 on yhdysvaltalainen tutkiva journalisti ja kirjailija Drew Wilson, joka esitt\xc3\xa4\xc3\xa4 teorian kirjassaan The Hole: Another Look at the Sinking of the Estonia Ferry on September 28th 1994. Toisena vaihtoehtona Wilson esitt\xc3\xa4\xc3\xa4 pohjaan tai vesirajan alapuolelle asennetut r\xc3\xa4j\xc3\xa4hteet. Wilsonin mukaan Estoniassa on oltava pohjassa iso reik\xc3\xa4. Muun muassa lukuisat Estonialta selvinneet ja alakansilla oleskelleet ovat kertoneet kuulusteluissa kuulleensa \xc3\xa4\xc3\xa4ni\xc3\xa4 kuin jokin olisi raapinut laivan pohjaa ja kuin laiva olisi esimerkiksi t\xc3\xb6rm\xc3\xa4nnyt johonkin tai ajanut karille. Lis\xc3\xa4ksi useat silminn\xc3\xa4kij\xc3\xa4t n\xc3\xa4kiv\xc3\xa4t alapuolelta tullutta vett\xc3\xa4 alemmilla kansilla kuin autokansi, mik\xc3\xa4 Wilsonin mielest\xc3\xa4 todistaa, ett\xc3\xa4 laivan pohja oli saanut osuman. Wilson kritisoi kansainv\xc3\xa4list\xc3\xa4 tutkijalautakuntaa, joka ei ottanut juuri ollenkaan huomioon n\xc3\xa4it\xc3\xa4 silminn\xc3\xa4kij\xc3\xa4havaintoja. H\xc3\xa4n perustelee teoriaa my\xc3\xb6s sill\xc3\xa4, ettei mik\xc3\xa4\xc3\xa4n tunnettu alus Estoniaa lukuun ottamatta ole uponnut yht\xc3\xa4 nopeasti, ellei ole saanut osumaa tai reik\xc3\xa4\xc3\xa4 vesirajan alapuolelle. Wilson sai mielest\xc3\xa4\xc3\xa4n teorioilleen lis\xc3\xa4\xc3\xa4 uskottavuutta, kun Yhdysvaltain kansallinen turvallisuusvirasto NSA ep\xc3\xa4si h\xc3\xa4nelt\xc3\xa4 vuonna 2004 kaikki tiedot kolmesta NSA:n hallussa olevasta Estonian turmaa koskevasta asiakirjasta perustellen ep\xc3\xa4\xc3\xa4mist\xc3\xa4 sill\xc3\xa4, ett\xc3\xa4 asiakirjojen antaminen toimittajalle saattaisi aiheuttaa vakavaa vahinkoa ja vaarantaa kansallisen turvallisuuden._NEWLINE_Ep\xc3\xa4ilij\xc3\xb6iden mukaan r\xc3\xa4j\xc3\xa4hdeteoriaa tukevat muun muassa sukeltajien kuvaamassa materiaalissa n\xc3\xa4kyv\xc3\xa4t merkit muun kuin merenk\xc3\xa4ynnin aiheuttamista vaurioista aluksen rungossa. Lis\xc3\xa4ksi laivan konemestari havaitsi vett\xc3\xa4 valvontamonitoriensa kautta jo kello 1.05, siis ennen metallisia kumahduksia, joista vahtimies Silver Linde raportoi. Kolmanneksi Estonia ei j\xc3\xa4\xc3\xa4nyt kellumaan k\xc3\xa4\xc3\xa4nnytty\xc3\xa4\xc3\xa4n yl\xc3\xb6salaisin, mik\xc3\xa4 viittaa reikiin aluksen pohjassa, joiden kautta ilma p\xc3\xa4\xc3\xa4si ulos upottaen aluksen. Ehk\xc3\xa4 kuuluisin r\xc3\xa4j\xc3\xa4hdysteorian kannattaja on saksalainen Jutta Rabe, joka on tutkimusryhmineen ollut kahdesti mukana Estonialle tehdyiss\xc3\xa4 sukelluksissa. H\xc3\xa4n kirjoitti teoriaa tukevan kirjan, jonka pohjalta tehtiin elokuva It\xc3\xa4meren arvoitus. Yhdysvaltalaisen seikkailijamiljon\xc3\xa4\xc3\xa4rin ja harrastajatutkijan Gregg Bemis Jr.:n ja Raben tutkimusryhm\xc3\xa4n sukellusten mukaan laivan kyljess\xc3\xa4 vesirajan alapuolella on ainakin yksi reik\xc3\xa4. Bemisin sukeltajat ottivat rei\xc3\xa4n ymp\xc3\xa4rilt\xc3\xa4 kolme n\xc3\xa4ytett\xc3\xa4, ja Yhdysvalloissa ja Saksassa suoritetussa eri tutkimusyhti\xc3\xb6iden testeiss\xc3\xa4 saatiin kaikista tulos, joiden mukaan koepaloista l\xc3\xb6ydettiin r\xc3\xa4j\xc3\xa4hdysainej\xc3\xa4\xc3\xa4mi\xc3\xa4. Nelj\xc3\xa4s saksalainen tutkimusyhti\xc3\xb6 ei saanut koepalasta samaa tulosta, mutta Bemisin mukaan kyseess\xc3\xa4 ei ollut sama koepala kuin muilla tutkimusyhti\xc3\xb6ill\xc3\xa4. Bemisin mukaan h\xc3\xa4nell\xc3\xa4 on my\xc3\xb6s todisteet siit\xc3\xa4, ett\xc3\xa4 keulavisiiri oli Estonian uppoamishetkell\xc3\xa4 kiinni laivassa.\n_START_SECTION_\nTutkijalautakunnan kritiikki\n_START_PARAGRAPH_\nVirallinen kansainv\xc3\xa4linen tutkijalautakunta on pysynyt kannassaan, ettei Estoniassa ole keulaa lukuun ottamatta reiki\xc3\xa4, vaan se on ehj\xc3\xa4 ja ainoa reik\xc3\xa4 on keulan l\xc3\xa4hell\xc3\xa4 rungossa, jonka aiheutti keulavisiirin ter\xc3\xa4skoukku. Vuonna 2007 kansainv\xc3\xa4lisen tutkijalautakunnan virallisia sukelluksia johtanut Ruotsin merenkulun tarkastuslaitoksen johtaja Johan Fransson kuitenkin my\xc3\xb6nsi, ett\xc3\xa4 sukellustutkimukset olivat suppeita ja puutteellisia ja niiden teht\xc3\xa4v\xc3\xa4n\xc3\xa4 oli vain varmistaa kansainv\xc3\xa4lisen tutkijalautakunnan teoria uppoamisen syyst\xc3\xa4 ja tutkia, olivatko ruumiit ja laiva nostettavissa. _NEWLINE_Ep\xc3\xa4luuloja on her\xc3\xa4tt\xc3\xa4nyt my\xc3\xb6s kansainv\xc3\xa4lisen tutkijalautakunnan alkuper\xc3\xa4isen puheenjohtajan, Viron entisen liikenne- ja viestint\xc3\xa4ministerin Andi Meisterin eroaminen. Meister v\xc3\xa4itti, ett\xc3\xa4 ruotsalaiset viranomaiset olivat painostaneet h\xc3\xa4nt\xc3\xa4 j\xc3\xa4tt\xc3\xa4m\xc3\xa4\xc3\xa4n erin\xc3\xa4isi\xc3\xa4 asioita tutkimatta. Meister erosi lopulta itse ja kertoi syyksi eri\xc3\xa4v\xc3\xa4t intressit h\xc3\xa4nen ja tutkimuksen tilanneiden valtioiden v\xc3\xa4lill\xc3\xa4. Meister on samalla my\xc3\xb6s yksi vakuuttavimmista henkil\xc3\xb6ist\xc3\xa4, joilla on tietoa kahdeksasta Estonian miehist\xc3\xb6n j\xc3\xa4senest\xc3\xa4, jotka on alun perin kerrottu pelastetun ja jotka kuitenkin katosivat muutaman p\xc3\xa4iv\xc3\xa4n kuluttua lopullisesti.\n_START_SECTION_\nKatoamiset ja muut ep\xc3\xa4selvyydet\n_START_PARAGRAPH_\nTunnetuin kadonnut on laivalla ollut toinen p\xc3\xa4\xc3\xa4llikk\xc3\xb6 Avo Piht, joka oli Estonian viimeisell\xc3\xa4 matkalla mukana matkustajana. Meisterin lis\xc3\xa4ksi eritoten Rabe on tutkinut tapausta ja tuo kirjassaan ja dokumenteissaan vahvasti esille arvoitukseksi j\xc3\xa4\xc3\xa4neen Pihtin kohtalon. Piht on tuotu useiden eri l\xc3\xa4hteiden mukaan helikopterilla 28. syyskuuta 1994 ensimm\xc3\xa4isten pelastuneiden joukossa Ut\xc3\xb6h\xc3\xb6n ja sielt\xc3\xa4 Turkuun sairaalaan. Tiedon vahvistivat muun muassa ruotsalainen helikopteripelastaja, Viron liikenneministeri\xc3\xb6, viralliset listaukset eloonj\xc3\xa4\xc3\xa4neist\xc3\xa4, Estlinen osaomistajana vaikuttanut ruotsalaisyhti\xc3\xb6, Ruotsin merenkulkuviraston turvallisuusp\xc3\xa4\xc3\xa4llikk\xc3\xb6 Bengt-Erik Stenmark, Reuters ja Viron silloisen p\xc3\xa4\xc3\xa4ministerin Mart Laarin edustaja. Baltic News Service uutisoi Mart Laarin jopa keskustelleen Turun sairaalassa Pihtin kanssa terrori-iskun mahdollisuudesta, jonka ep\xc3\xa4ilyksen Piht oli tuonut p\xc3\xa4\xc3\xa4ministerin tietoon. Saksassa ja Virossa on n\xc3\xa4hty my\xc3\xb6s saksalaisen ZDF-televisiokanavan uutiskuvaa, jossa Pihtin tuttavien ja sukulaisten mukaan on varmuudella n\xc3\xa4kynyt Pihtin sairaalaan tuonti. Uutiskuvamateriaalia kysytt\xc3\xa4ess\xc3\xa4 se on ilmoitettu kadonneeksi. Piht kuitenkin katosi seuraavien p\xc3\xa4ivien aikana j\xc3\xa4ljett\xc3\xb6miin, eik\xc3\xa4 h\xc3\xa4nt\xc3\xa4 ole l\xc3\xb6ydetty. My\xc3\xb6hemmin Interpol etsint\xc3\xa4kuulutti h\xc3\xa4net. Hurjimpien tarinoiden mukaan joku olisi surmannut Pihtin Turun sairaalassa. Vuonna 2006 Viron parlamentin asettama Estonia-komitea suositteli Viroa edelleen jatkamaan Pihtin ja muiden kadonneiden etsint\xc3\xa4\xc3\xa4, vaikka komitea ei t\xc3\xa4ll\xc3\xa4 tiedolla varmistanutkaan sit\xc3\xa4, ett\xc3\xa4 kadonneita v\xc3\xa4ltt\xc3\xa4m\xc3\xa4tt\xc3\xa4 olisi olemassa tai elossa._NEWLINE_Toinen merkitt\xc3\xa4v\xc3\xa4 tapaus on Estonian ruorimies Kalev Vahtrasin katoaminen ja kuolema. Kansainv\xc3\xa4lisen tutkijalautakunnan merkitt\xc3\xa4v\xc3\xa4 todistaja, Estonian matruusi Silver Linde, oli Turun sairaalassa samassa huoneessa alil\xc3\xa4mm\xc3\xb6st\xc3\xa4 k\xc3\xa4rsineen Vahtrasin kanssa. Kun Linde meni tapaamaan muita pelastuneita, oli Vahtras kadonnut huoneesta s\xc3\xa4nkyineen p\xc3\xa4ivineen. Sairaalan henkil\xc3\xb6kunnan mukaan Vahtras oli siirretty toiseen turkulaiseen sairaalaan. Kun Vahtrasin vaimo meni Turun sairaalaan, h\xc3\xa4nelle ilmoitettiin, ett\xc3\xa4 Vahtras oli siirretty sairaalaan Ruotsiin. Viroon palannut Vahtrasin vaimo kutsuttiin my\xc3\xb6hemmin poliisiasemalle, jossa h\xc3\xa4nelle ilmoitettiin, ett\xc3\xa4 Kalev Vahtras oli l\xc3\xb6ydetty Suomen rannikolta hukkuneena. Vahtrasin vaimo ja omaiset vaativat tapahtuneesta selvityst\xc3\xa4, mutta Viron turvallisuuspoliisi varoitti omaisten mukaan heit\xc3\xa4 sotkeentumasta asiaan, koska se olisi liian vaarallista. Viranomaisten yleisimm\xc3\xa4n kannan mukaan Kalev Vahtras hukkui Estonian uppoamisy\xc3\xb6n\xc3\xa4._NEWLINE_Ruotsin valtio on teett\xc3\xa4nyt uusia tutkimuksia ep\xc3\xa4selvyyksien selvitt\xc3\xa4miseksi. Tutkimuksissa on muun muassa havaittu Estonian uponneen 10 minuuttia luultua aiemmin. Onnettomuustutkintakeskus julkaisi vuonna 2006 muistion vastauksista joihinkin edell\xc3\xa4 mainittuihin v\xc3\xa4itteisiin. V\xc3\xa4itteet on onnettomuustutkimuskeskuksen mukaan todistettu v\xc3\xa4\xc3\xa4riksi. Osaa v\xc3\xa4itteist\xc3\xa4 Onnettomuustutkimuskeskus tai kansainv\xc3\xa4linen tutkimuskomissio ei ole k\xc3\xa4sitellyt ollenkaan. My\xc3\xb6s muun muassa eri viralliset tutkimuskomissiot Ruotsista ovat tulleet johtop\xc3\xa4\xc3\xa4t\xc3\xb6kseen, ett\xc3\xa4 onnettomuustutkintaa ei ole aiheellista k\xc3\xa4ynnist\xc3\xa4\xc3\xa4 uudestaan.'